বান্দরবানের লামা উপজেলার গজালিয়া ইউনিয়ন আওয়ামী লীগের সভাপতি মো. রবিউল্ল্যার ওপর হামলাকারীদের বিচারের দাবীতে বিক্ষোভ মিছিল করেছে আওয়ামীলীগ নেতাকর্মী ও স্থানীয়রা। বুধবার গজালিয়া ইউনিয়নের শতাধিক নারী-পুরুষ ফেস্টুন-ব্যানারসহ বিক্ষোভ মিছিল নিয়ে লামা প্রেসক্লাব মিলনায়তনে গিয়ে সংবাদ সম্মেলন মিলিত হয়। সংবাদ সম্মেলনে হামলায় জড়িতদের বিচারের দাবি জানিয়ে বক্তারা বলেন, গত মঙ্গলবার দুপুরে গজালিয়া ইউনিয়ন আওয়ামী লীগের সভাপতি ও ইউনিয়ন পরিষদের সাবেক সদস্য মো. রবিউল্যা লামা সোনালী ব্যাংক থেকে টাকা উত্তোলন করে লামা বাজারের শুক্কুর স্টোরে লেনদেন মেটাতে যায়। সেখানে উৎপেতে থাকা সঞ্জিত দাস, আলমগীর ও কুদ্দুস নামের তিনজন তার ওপর হামলা করে দু’লাখ চৌদ্দ হাজার টাকা নিয়ে যায়। এ সময় তাদের হামলায় আওয়ামীলীগ নেতা মো. রবিউল্যা মারাত্বক আহত হন। বর্তমানে তিনি উপজেলা স্বাস্থ্য কমপ্লেক্সে চিকিৎসাধিন আছেন। এ ঘটনায় লামা থানায় অভিযোগ হয়েছে এবং হামলাকারী দোকানদার কুদ্দুসকে পুলিশ আটক করেছে বলেও সংবাদ সম্মেলনে বলা হয়। সংবাদ সম্মেলনে আওয়ামীলীগ নেতা রুহুল আমিন, আহতের ভাই শফিকুল ইসলাম ও বাবুল হোসেন প্রমুখ বক্তব্য রাখেন।